Varaþingmaður Framsóknar hættir vegna moskumálsins Þorsteinn sat á þingi fyrir Framsókn i vetur . Vísir / Vilhelm Þorsteinn Magnússon , varaþingmaður Framsóknarflokksins og meðlimur í kjördæmaráði flokksins í Reykjavík , hefur sagt sig úr flokknum vegna málflutnings framboðs flokksins í Reykjavík um afturköllun lóðar til Félags múslima og þagnar flokksforystunnar í kjölfarið . Þorsteinn er fyrsti varaþingmaður flokksins í Reykjavíkurkjördæmi norður og sat á þingi í vetur í fjarveru Frosta Sigurjónssonar og Sigrúnar Magnúsdóttur . Þorsteinn lagði ásamt fleirum fram tillögu á miðstjórnarfundi Framsóknarflokksins , sem fór fram í síðustu viku , þar sem málflutningur framboðsins í Reykjavík hefði verið harmaður og grunngildi flokksins um mannréttindi og trúfrelsi voru ítrekuð . Sú tillaga náði ekki fram að ganga en þess í stað var samþykkt tillaga þar sem grunngildin voru áréttuð en engar athugasemdir gerðar við málflutning framboðsins . Forystan lét hjá líða að gera athugasemdirÞorsteinn sendi frá sér tilkynningu , skömmu eftir hádegi . Þar segir hann meðal annars : „ Formaður og flest annað lykilfólk í forystu Framsóknarflokksins lét hjá líða að gera opinberlega athugasemdir við framgöngu framboðsins í Reykjavík meðan á kosningabaráttunni stóð . Þá fela orð formanns flokksins undanfarið að mínum dómi í sér fullkomna afneitun á því að nokkuð hafi verið athugavert við það hvernig kosningabarátta framboðsins var háð . Verða orð hans vart skilin öðruvísi en hann hafi ekkert við umræddan málflutning framboðsins að athuga . Flokkurinn hefur að mínu áliti engan veginn gert málið upp með viðunandi hætti . “ Alið á andúð á tilteknum trúarhópiÞorsteinn gagnrýnir framgöngu Sveinbjargar Birnu Sveinbjörnsdóttur og annarra sem stóðu að framboði Framsóknar og flugvallarvina í aðdraganda borgarstjórnarkosninganna í maí : „ Í aðdraganda borgarstjórnarkosninga nú í vor birtist ítrekað af hálfu framboðs Framsóknar og flugvallarvina boðskapur sem helst varð skilinn svo að framboðið teldi að með tilkomu mosku í Reykjavík ykjust líkur á ýmsum samfélagslegum vandamálum , þ.á m. lögbrotum . Umræðan sem framboðið efndi til var að mínu mati tilefnislaus , meiðandi í garð múslima og til þess fallin að ýta undir fordóma og mismunun . Þá fær hún að mínum dómi með engu móti samræmst grundvallarstefnuskrá Framsóknarflokksins , enda birtust þar viðhorf sem tengjast mun frekar þjóðernissinnaðri íhaldsstefnu heldur en frjálslyndri miðjustefnu . “ Lagði fram tillögu á miðstjórnarfundiSamkvæmt heimildum Vísis lagði Þorsteinn ásamt fleirum fram tillögu á miðstjórnarfundi flokksins sem fór fram í síðustu viku . Tillagan fjallaði meðal annars ummálflutning framboðsins í Reykjavík fyrir kosningar og var stefna flokksins í mannréttindamálum ítrekuð . Einnig kom fram í tillögunni að ekki ætti að afturkalla lóð til Félags múslima . Tillagan var ekki samþykkt . Þetta staðfestir Þorsteinn í samtali við Vísi . Hann segist ekki hafa fundið nægilega sterkan vilja til þess að taka á málinu með afgerandi hætti á miðstjórnarfundinum . „ Ég vil samt taka það skýrt fram að það var enginn að tala gegn múslimum eða útlendingum á fundinum . En af einhverjum ástæðum virðist ekki hafa verið vilji til að taka á þessu með beinum hætti . Ég veit ekki af hverju svo var , kannski er bara best að flokksforystan og formaðurinn skeri úr um það . “ Þorsteinn telur jafnframt að Sigmundur Davíð Gunnlaugsson forsætisráðherra hafi ekki tekið nógu skýrt á málinu . „ Nei , mér finnst persónulega að hann hefði getað afgreitt málið strax fyrir kosningar og á miklu skýrari hátt . Hann virðist líta svo á að þeir sem setji út á þessi ummæli og málflutning fyrir kosningar séu andstæðingar flokksins . Hann hefur ekki tjáð sig efnislega um þennan málflutning framboðsins á nægilega skýran hátt og virðist ekki hafa neitt við hann að athuga . “ Ekki úthugsað útspilÁður en Þorsteinn sagði sig úr Framsóknarflokknum í dag sat hann í kjördæmaráði flokksins í Reykjavík . Hann segist ekki halda að ummæli Sveinbjargar Birnu og stefna flokksins í þessu máli hafi verið úthugsað útspil . „ Ég varð allavega ekki var við að svo væri . Ef það er staðreyndin hafa samræður um það farið fram í einhverjum lokuðum fámennum hópum . Ég hef engar upplýsingar um að svo hafi verið . “ Strax daginn eftir að Sveinbjörg Birna lýsti því yfir að hún vildi afturkalla lóð til Félags múslima , sendi Þorsteinn frá sér tilkynningu . Þar sagði hann meðal annars : „ Það hlýtur að vera réttmæt krafa að talsmenn flokksins , hvort sem er í landsmálum eða á sveitarstjórnarstigi , hagi málflutningi sínum í samræmi við hana [ þ.e. grundvallarstefnuskrá Framsóknarflokksins ] en hafni sjónarmiðum sem eru til þess fallin að ýta undir mismunun . “ Þorsteinn segir að Framsóknarflokkurinn skilgreini sig sem frjálslyndan félagshyggjuflokk en . En boðskapurinn sem birtist af hálfu framboðs Framsóknar og flugvallarvina í þessu tiltekna máli sé frekar í anda þjóðernissinnaðs íhaldsflokks . „ Mér finnst það ansi skrýtin túlkun á frjálslyndi að leyfa svona þessum boðskap framboðsins að standa , án þess að gera athugasemdir við hann . “ Snædís Karlsdóttir er næst á lista til að taka við sæti Þorsteins í Reykjavíkurkjördæim Norður . Hún er ekki viss um hvort hún tekur við sem varaþingmaður í stað hans en segir marga vera að hugsa sig um í flokknum af sömu ástæðu og Þorsteinn . Margir séu á sömu línu og hann . Uppfært klukkan 15:10 Fréttastofa óskaði eftir viðtali við Sigmund Davíð Gunnlaugsson vegna afsagnar Þorsteins . Jóhannes Þór Skúlason , aðstoðarmaður Sigmundar , sagði í samtali við fréttastofu að forsætisráðherra væri í sumarleyfi í það minnsta út vikuna . Sveinbjörg Birna Sveinbjörnsdóttir var spurð hvort að Framsóknarflokkurinn ætlaði að beita sér fyrir afturköllun lóðarinnar . „ Nei , en við ætlum að beita okkur fyrir því að það fari fram lögleg stjórnsýsla í Reykjavík . “ Vísir fer yfir ummæli Sveinbjargar fyrir borgarstjórnarkosningarnar . Stjórn ungra Framsóknarmanna birti í gærkvöldi harðorða ályktun þar sem lýst er yfir fullkomnu vantrausti á Sveinbjörgu Birnu Sveinbjarnardóttur , oddvita flokksins í Reykjavík . Yfirlýsingin var fjarlægð skömmu síðar og engir hlutaðeigandi hafa látið ná í sig í morgun til að gefa skýringar á málinu . Sveinbjörg Birna vill einnig draga til baka lóðaúthlutun til Ásatrúarmanna . Hún segist virða tjáningarfrelsi utanríkisráðherra og þingflokkformanns .